Il-Kummissjoni Ewropea tipproponi li testendi b'sitt xhur id-deċiżjoni tagħha li tirrikonoxxi ċ-ċentri tan-negozjar fl-Iżvizzera bħala eleġibbli għal konformità mal-obbligu tan-negozjar tal-ishma stabbilit fir-Regolament u d-Direttiva dwar is-Swieq fl-Istrumenti Finanzjarji. La darba tiġi adottata, din il-miżura se tiżgura li n-negozji u s-swieq ikunu jistgħu jkomplu joperaw bla xkiel u mingħajr tfixkil wara l-31 ta' Diċembru 2018. Meta pproponiet li testendi l-ekwivalenza taċ-ċentri tan-negozjar Żvizzeri, il-Kummissjoni qieset l-eżitu tan-negozjati ta' Ftehim dwar Qafas Istituzzjonali, kif ukoll id-deċiżjoni mill-Kunsill Federali Żvizzeru li jniedi konsultazzjoni dwar il-ftehim li ser iddum sar-rebbiegħa tal-2019. F'konformità mar-regoli rilevanti, il-Kummissjoni bħalissa qed tikkonsulta lill-Istati Membri dwar l-abbozz ta' deċiżjoni sabiex din l-estensjoni tkun tista' tiġi adottata u tidħol fis-seħħ qabel tiskadi l-ekwivalenza ta' bħalissa fi tmiem is-sena. Id-deċiżjoni tkun tapplika mill-1 ta' Jannar u tiskasi fit-30 ta' Ġunju 2019. Valdis Dombrovskis, responsabbli għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Estensjoni temporanja tal-ekwivalenza għandha tagħti ż-żmien lill-Iżvizzera tiffinalizza l-konsultazzjoni interna tagħha dwar il-Ftehim Qafas Istituzzjonali. Dan jiżgura wkoll kontinwità għall-maniġers tal-portafolji u għas-sensara attivi f'ekwitajiet Żvizzeri. Irridu li l-intrapriżi Ewropej jkunu jistgħu jkomplu jinnegozjaw f'ekwitajiet Żvizzeri kemm fl-UE u kemm fil-boroż Żvizzeri. Swieq tal-istokks miftuħa u kompetittivi huma vitali għal ekonomija b'saħħitha u biex jipprovdu sorsi affidabbli ta' dħul lill-investituri fl-ekwitajiet.” Is-sistema tal-ekwivalenza tal-UE fil-qasam tal-leġiżlazzjoni tas-servizzi finanzjarji tħeġġeġ konverġenza regolatorja internazzjonali u tiffaċilita s-swieq kompetittivi f'xi wħud mill-ishma Żvizzeri l-aktar innegozjat. Dan jippermetti lin-negozjanti u lis-sensara tal-UE jkunu konformi mal-liġi tal-UE filwaqt li tagħtihom il-possibbiltà jiksbu aċċess għall-aħjar negozju għall-investituri tal-UE. Id-deċiżjonijiet tal-ekwivalenza dejjem jiġu bbażati fuq iċ-ċirkustanzi speċifiċi tal-pajjiż ikkonċernat u ma jeżistix dritt awtomatiku għall-ekwivalenza. Fil-każ tal-Iżvizzera, il-kriterji biex tiġġedded l-ekwivalenza huma stabbiliti fid-Deċiżjoni ta' Diċembru 2017 dwar l-ekwivalenza attwali, li tgħid: “Meta wieħed jiddeċiedi jekk għandhiex tiġi estiża l-applikabbiltà ta' din id-deċiżjoni, il-Kummissjoni għandha b'mod partikolari, tikkunsidra l-progress li jkun sar lejn l-iffirmar ta' Ftehim li jistabbilixxi dak il-qafas istituzzjonali komuni.” Wara konsultazzjonijiet mal-Istati Membri u dment li dawn jaqblu mal-estensjoni, il-Kummissjoni se tkun tista' tadotta Att ta' Implimentazzjoni li se jidħol fis-seħħ meta jiġi ppubblikat fil-Ġurnal Uffiċjali, qabel ma tispiċċa din is-sena. Ladarba tiġi adottata, il-Kummissjoni se timmonitorja mill-qrib l-impatt tal-miżura tal-ekwivalenza, filwaqt li tqis il-kuntest politiku usa' u b'mod partikolari l-progress lejn il-konklużjoni ta' Ftehim ta' Qafas Istituzzjonali. Approvazzjoni sħiħa, finali u ċara mill-Kunsill Federali ta' dan it-test, li ġie miftiehem bejn l-UE u l-Iżvizzera wara negozjati twal, intensi u kostruttivi, hija prekundizzjoni għal estensjonijiet futuri tal-ekwivalenza. Sfond Meta l-Kummissjoni tagħżel ċentri ta' negozjar minn pajjiżi terzi li jistgħu jibbenefikaw minn deċiżjonijiet tal-ekwivalenza, il-Kummissjoni tiffoka fuq jekk in-negozjar tal-UE fl-ishma ammessi għan-negozjar fis-swieq regolati tal-pajjiż terz rilevanti huwiex ta' tali importanza fl-UE tant li jiskatta l-obbligu ta' negozjar tal-UE fejn jidħlu dawn l-ishma. Dan huwa l-każ tal-ishma ammessi fiż-żewġ boroż Żvizzeri u għal ċerti ishma ammessi f'ċentri ta' negozjar fl-Istati Uniti, f'Hong Kong u fl-Awstralja, li għalihom ġew adottati deċiżjonijiet tal-ekwivalenza fit-13 ta' Diċembru 2017. L-Iżvizzera hija differenti b'diversi modi minn ġuriżdizzjonijiet oħra li ngħataw l-ekwivalenza. L-ambitu tad-deċiżjoni dwar l-Iżvizzera huwa ħafna akbar, billi n-negozjar fl-ishma Żvizzeri fl-UE huwa mifrux ħafna. Ir-rabtiet kummerċjali li jorbtu lill-UE u lill-Iżvizzera huma wkoll ħafna aktar eqreb minn dawk ma' pajjiżi oħra li jibbenefikaw mill-ekwivalenza. Ir-relazzjonijiet tal-UE mal-Iżvizzera għalhekk jenħtieġu bażi soda fil-forma ta' ftehim istituzzjonali kumplessiv, kif imfakkar fil-konklużjonijiet tal-Kunsill Affarijiet Ġenerali ta' Diċembru 2014 u, aktar riċenti, fil-konklużjonijiet tal-Kunsill ta' Frar 2017. Għal Aktar Informazzjoni SEAE: L-Iżvizzera u l-UE Ir-reazzjoni tal-Kummissjoni Ewropea għall-avviżi tal-Kunsill Federali Żvizzeru